ຢູ​ເຄ​ຣນ​ຄາດ​ວ່າ ການ​ໃຫ້​ຄວາມ​ສະ​ໜັບ​ສະ​ໜຸນ ໃນ​ການ​ເຮັດ​ສົງ​ຄາມ​ຂອງ​ອັງ​ກິດ ຈະ​ດຳ​ເນີນ​ຕໍ່​ໄປ ຫຼັງ​ຈາກ​ທ່ານ​ຈອນ​ສັນ​ລາ​ອອກ 
ທ່ານ​ເຊ​ເລນ​ສ​ກີ ກ່າວ​ຊົມ​ເຊີຍ​ຜູ້​ນຳ​ຂອງ​ອັງ​ກິດ ແຕ່​ມົ​ສ​ກູ ຫົວ​ເຍາະ​ເຍີ້ຍ​ທ່ານ 
ຢູເຄຣນກ່າວວ່າ ຕົນຄາດວ່າປະເທດອັງກິດຈະສືບຕໍ່ໃຫ້ການສະໜັບສະໜຸນຢ່າງແຂ່ງຂັນຕໍ່ກີຢິບ ໃນການຕໍ່ສູ້ຕ້ານການຮຸກຮານຂອງຣັດເຊຍ ເຖິງແມ່ນຫຼັງຈາກໄດ້ມີການເລືອກເອົາ ນາຍົກລັດຖະມົນຕີຄົນໃໝ່ ແທນທ່ານບໍຣິສ ຈອນສັນ ຫຼັງຈາກທີ່ທ່ານໄດ້ປະກາດລາອອກ ໃນວັນພະຫັດວານນີ້ ປະທານາທິບໍດີຢູເຄຣນ ທ່ານໂວໂລດີເມຍ ເຊເລນສກີ ໄດ້ຂອບອົກຂອງໃຈທ່ານຈອນສັນ ທີ່ໃຫ້ການສະໜັບສະໜຸນຕໍ່ຄວາມພະຍາຍາມໃນການເຮັດສົງຄາມຂອງກີຢິບ ໃນຂະນະທີ່ພວກຜູ້ນຳທັງສອງໄດ້ໂອ້ລົມກັນທາງໂທລະສັບ ທຳນຽບຂອງທ່ານເຊເລນສກີ ກ່າວຢູ່ໃນຖະແຫຼງການວ່າ “ພວກເຮົາທັງໝົດຕ່າງກໍໄດ້ຍິນຂ່າວນີ້ (ການລາອອກຂອງທ່ານຈອນສັນ) ດ້ວຍຄວາມເສົ້າໃຈ ບໍ່ພຽງແຕ່ຂ້າພະເຈົ້າເທົ່ານັ້ນ ແຕ່ສັງຄົມຂອງຊາວຢູເຄຣນທັງໝົດ ແມ່ນມີຄວາມເຂົ້າໃຈເປັນຢ່າງດີຕໍ່ທ່ານ ພວກເຮົາບໍ່ມີຄວາມສົງໄສໃດໆເລີຍວ່າ ການໃຫ້ຄວາມສະໜັບສະໜຸນຂອງອັງກິດຈະມີການຮັກສາໄວ້ ແຕ່ການເປັນຜູ້ນຳ ແລະບຸກຄະລິກໃນທາງສ່ວນຕົວຂອງທ່ານ ເຮັດໃຫ້ມັນມີລັກສະນະພິເສດ ” ຣັດເຊຍໄດ້ຫົວເຍາະເຍີ້ຍບັນດາປະເທດຕາເວັນຕົກທີ່ຍັງສືບຕໍ່ໃຫ້ການສະໜັບສະໜຸນຕໍ່ການປະຕິບັດງານທາງທະຫານຂອງຢູເຄຣນ ໂຄສົກຂອງກະຊວງການຕ່າງປະເທດຣັດເຊຍ ທ່ານນາງມາເຣຍ ຊາຄາໂຣວາ ກ່າວວ່າ “ມັນເປັນທີ່ມອງເຫັນຢ່າງງ່າຍໆສຳລັບທຸກຄົນທີ່ວ່າອຳນາດການປົກຄອງເສລີນິຍົມ ແມ່ນພວມຕົກຢູ່ທ່າມກາງວິກິດການທາງດ້ານການເມືອງ ອຸດົມການແລະເສດຖະກິດຢ່າງໜັກ ສະຖານະການທີ່ເຄິ່ງເປື່ອຍເຫຍື່ອຍຂອງອັງກິດ ໄດ້ສ້າງຄວາມເປັນຫ່ວງກັງວົນ ການສູນເສຍການຄວບຄຸມ ຄວາມວຸ້ນວາຍແລະການດິ່ງຫົວລົງ ນັ້ນແມ່ນຄຳເວົ້າຂອງພວກນັກຊ່ຽວຊານ ” ສ່ວນໂຄສົກຂອງວັງເຄຣັມລິນ ທ່ານດມີຕຣີ ເພັສຄອບ ກ່າວວ່າ “ສຳລັບທ່ານຈອນສັນແລ້ວ ລາວບໍ່ມັກພວກເຮົາເປັນທີ່ສຸດ ພວກເຮົາກໍບໍ່ມັກລາວຄືກັນ ”